Kaliňák, Robert, podpredseda vlády a minister vnútra SR (2014-09-10):
Ďakujem pekne. Boli tu dve vystúpenia, každé iné. To druhé sa mi do určitého bodu, než začalo byť osobné, aj páčilo. Ale vysvetlím aj prečo. Predovšetkým pre obidvoch vystupujúcich, aj pre pána poslanca Zajaca, aj pre pána poslanca Mičovského a osobitne teda pre poslanca Viskupiča, ktorý tu na rozdiel od pána Mičovského bol v minulom parlamente počas vlády, sú slová o dobrom ráne, o konečne, o neskorom a tak ďalej nič iné ako hlbokým pokrytectvom, i keď je to skoro oxymoron. (Povedané so smiechom.) To práve preto, že mali dva roky na to, aby ten zákon prijali. Tak poslanec Viskupič bol súčasťou vládnej koalície, aj poslanec Zajac za KDH bol súčasťou vládnej koalície a nevidel som od nich tieto zákony. Je zaujímavé, a to je práve to, čo na tej falši opozície súčasnej ma veľmi prekvapuje, že keď sú vo vláde, tak ani o tom nie je reč, ani to nie je v programovom vyhlásení vlády, ani sa to nedostane na program vlády, ani nikto sa nevyhráža odchodom z vládnej koalície, keď nebude takýto zákon prijatý, ani sa nič nestane. Nevznikne vláda kríza kvôli tomu, proste nestane sa to. A príde mi smiešne, bol prijatý – nebol, kvôli eurovalu ste sa rozpadli, ak si ja dobre pamätám, to znamená, pán poslanec Zajac bude hovoriť o tom, že konečne, že dobré ráno, ale keď boli vo vláde, to neprijali a mali na to všetky páky, mali ste väčšinu v parlamente. To je vlastne tým hlbokým problémom KDH, že všetky veci, ktoré sú dobré, vie pripravovať a navrhovať iba v opozícii. Akonáhle sa dostane do vlády, zrazu vlastne pre to nie priestor, pre to nie je vhodná doba, pre to nie je nič. Čiže toto je ten problém, ktorý máme. A keď hovoríte o tom, pán poslanec, že aj my sme zlyhali, tak vám chcem povedať, že áno, vaši kolegovia z Obyčajných ľudí, ktorí boli dva roky v parlamente, tento návrh nepredložili, a keby ho boli bývali predložili, tak by dneska možno presne pán Žarnay bol. Čiže máte na tom svoj diel zodpovednosti, lebo v tej strane dnes fungujete, že keby ten zákon vtedy bol prijatý podľa toho návrhu, o ktorom hovoríte, že je taký fantastický, v čase, kedy boli vo vláde a mali vládnu väčšinu, tak by sa to, o čom hovoríte, nikdy nestalo. Čiže veľmi potom zvláštne vyzerajú z vašich úst reči o pánovi Žarnayovi a jeho ochrane, pretože keď tá možnosť bola, ho chrániť, tak tá možnosť nebola z vašej strany, ale najmä KDH, pretože vy ste v tom do určitej miery, pán poslanec, nevinne, naozaj nebola naplnená. Preto rád prijímam kritiku, ale túto naozaj musím odmietnuť. Musím naozaj odmietnuť práve preto, že tých príležitostí proste bolo veľmi veľa. A teraz k tej druhej časti, ktorú ste vy spomínali, pán poslanec. Mňa veľmi teší, naozaj ma veľmi teší, že takýto návrh ste pripravili, a mne prináleží v tejto chvíli sa vám hlboko ospravedlniť, pretože som o vašom návrhu naozaj nevedel. Konfrontoval som ho a vo všetkých vyjadreniach som hovoril o dvoch návrhoch, ktoré padli, toto bol tretí, narýchlo, počas vášho prejavu, preto ste tak nemiestne reagovali, ale vy neviete, na čo som reagoval, lebo ste sa na mňa nepozerali, som si dopisoval esemeskou s mojimi kolegami, aby som sa informoval, či niečo o tom zákone vedia, a nejakú drobnú rýchlu charakteristiku mi k nemu dali. A aj som ju dostal, preto hovorím, že ma veľmi teší, že sme našli spoločnú reč, že tie návrhy naozaj vyzerajú, že sú dostatočne pripravené na to, aby sa uplatnili v praxi, a že ma teší, že tuto takýto návrh ste vypracovali, pretože je súčasťou aj toho návrhu, ktorý v tejto chvíli predkladám. To je fakt a za ten vám veľmi pekne ďakujem. Na druhej strane musím rovnako tak povedať, že sú, jedna veľmi dôležitá vec, a keď si tú tlačovku, nie jednu, povedal som to minimálne štyrikrát, v roku 2012 som jasne povedal, akým spôsobom budeme postupovať a čo budeme robiť. A jasne som zadefinoval, že keď chcete bojovať s korupciou, predovšetkým musíte to urobiť nepoliticky, pretože toto pravé spektrum strašne rado o tom hovorí, ale v skutočnosti návrh KDH pána Žarnaya nikdy nechránil ani žiadnu z bielych vrán, ktoré boli ocenené, lebo ani jedna z nich nepoukázala na korupciu. Jedni poukázali na zneužívanie práv verejného funkcionára, teraz mi narýchlo vypadla presná definícia podľa zákona, ďalší poukazoval na nehospodárne nakladanie s finančnými prostriedkami štátu, ale korupcia je vyslovene trestný čin, ktorý sa viaže na ponúkanie alebo dávanie, alebo získavanie neoprávnenej výhody. To je veľmi dôležité. To, že korupciu nazývame širší, širšie spektrum protispoločenskej činnosti, v rámci bežnej debaty hovoríme o korupcii, ale v skutočnosti ju treba presne rozlišovať. A preto som povedal na rozdiel od vášho návrhu, ktorý zahŕňal aj ostatné protispoločenské činnosti, návrh, ktorý bol predložený dvakrát, nezahŕňal pána Žarnaya napríklad alebo ďalšie biele vrany. To znamená, preto som ešte v roku 2012 oznámil, ak chceme bojovať s korupciou a, samozrejme, médiá nedávajú taký priestor, keď sa to hovorí z úst politika SMER-u, pretože to sa nehodí tej, by som povedal, pravicovej časti spektra. Sú niektoré mimovládne organizácie, ktoré sú už otrávené z našej snahy komunikovať na vylepšenie protikorupčného prostredia. Už, už ani vlastne ani nechcú na tú tému s nami hovoriť, pretože im ako keby, majú obavu, že im zoberieme vietor z plachát a nebudú nás môcť kritizovať. Ale oni budú. Určite vždy sa nájde vec, ktorú môžu kritizovať. Ale faktom je, že som oznámil, že to, čo je najpodstatnejšie, a tam, kde máte najväčšiu početnosť, pán poslanec, to je práve tá preventívna časť, kde zúžite priestor pre korupciu, pretože ak budete mať tisíc prípadov, dozviete sa o dvoch. Budete mať dva prípady, ktoré poukážu na korupciu, ale 998 vám ich utečie. Čiže základ je v tom, aby ste zúžili ten priestor pre korupciu, čo práve vytváral nový zákon o verejnom obstaraní spolu napríklad aj s elektronickým trhoviskom, ktoré ide do sveta za niekoľko týždňov. To sú fakty, ktoré zmierňujú ten priestor, a hlavne aj firmy samotné vrátane niektorých organizácií, ktoré združujú firmy, hovoria, že áno, súťaží sa nám ľahšie, dýcha sa nám ľahšie, máme šancu vyhrať, aj keď je to veľmi ťažké bojovať s týmto predsudkom, ktorý tu je dlhodobo. Aj dnes máte univerzity, ktoré majú plne funkčné a automatizované prijímacie procesy, aj ak vám povedia tí študenti, že sa tam dostanú len vtedy, keď je nejaká korupcia u tých študijných odborov, kde je veľký pretlak na jedno miesto. To znamená, treba s tým bojovať. A myslím si, že práve to trhovisko úplne odstráni tento problém práve pri malých a lokálnych firmách, ktoré budú, kde začíname s trhoviskom pri podlimitných zákazkách. Druhá časť bola, ktorá sa dotýkala práve peňazí, ktoré z korupcie častokrát plynuli do kás, alebo z nečistých peňazí, ktoré plynuli do kás politických strán, ktoré vytvárajú ten predpoklad ďalšej korupcie. Čiže opäť preventívne opatrenia. A ja som už na jar v roku 2012, keď sme prišli do vlády, povedal, budeme mať minimálne tri kolá zákonov, ktoré budeme postupne robiť salámovou metódou, lebo nemôžete ich urobiť naraz dobre. Musíte ich vystavať jeden po druhom. Viete, že ku každému z tých zákonov, ktoré som spomenul, bola široká diskusia. A ku každému zákonu sme prijali niekoľko, nechcem povedať desiatok, ale veľké množstvo pozmeňovacích návrhov z radov opozície práve preto, aby boli kvalitné, tak v zákone o verejnom obstarávaní, tak k volebným kódexom, ktoré zahŕňali celé široké spektrum politického súboja. Zákony, ktoré nikdy v takej podobe v tomto parlamente prijaté neboli. A to isté očakávam od tohto zákona. Ja som dopredu avizoval, že po, nedám ten zákon skôr, pokiaľ nebudú tieto dva zákony prijaté, aby vytvorili jednu časť pôdy, a ďalšie, že chceme mať ten zákon kvalitný, chceme, aby naozaj proste postihol všetkých tých, ktorých má postihnúť. Ja sa vám ešte raz hlboko ospravedlním, ak sme prehliadli, lebo v mojom prípade, áno, môžem ísť na detektor, nebol som konfrontovaný či mediálne, či akýmkoľvek iným spôsobom s vaším návrhom zákona. Bol som konfrontovaný s inými návrhmi, ku ktorým som svoje vyjadrenie jasne povedal. A keď sa to stalo, že médiá ma nekonfrontovali, je to trošku chyba aj médií a je to vlastne zaujímavé, že takýto návrh bol obchádzaný aj z pohľadu mediálnej pozornosti. Vrátim sa k tomu, že v druhom čítaní určite bude priestor, niektoré názory, pán poslanec, ktoré hovoríte, vyplývajú možno z toho, že tá skúsenosť nie je stopercentná vo vašom prípade. Ministerstvo vnútra je zamestnávateľom bielych vrán. Máme prípady, kde práve držiteľov týchto ocenení si berieme k sebe ako v mnohých oblastiach profesionálov. A keďže nie som minister školstva a nie som premiér, nechcem ani hovoriť to, čo sa stane s pánom Žarnayom, akým spôsobom táto komunikácia prebieha, pretože to nie je moja úloha, a hovorím, tejto kaše sa nebudem dotýkať. Ale čo sa týka nášho postupu, v mnohých tých, ktorí museli opustiť svoje pracovisko, pretože poukázali na niektoré veci, a dokonca v jednom prípade, jedna kolegyňa, ktorá je práve takouto, takouto sťažovateľkou alebo, alebo teda upozorňovačom na niektoré problémy, tam dokonca ani neviem, pod aký trestný čin by sme to úplne subsumovali. Jednoducho, áno, bola vyhodená na základe svojho upozornenia, že konajú nesprávne alebo nehospodárne, ale nespĺňalo to ani zneužitie právomoci, korupciu už vôbec nie, proste bol to nesprávny úradný postup, ktorý namiesto toho, aby štátu priniesol viacej peňazí, ich viacej jednoducho nepriniesol. A ťažká je tá definícia trestného činu, ale napriek tomu je to jedna naslovovzatá odborníčka, ktorá, napríklad k nám na ministerstvo sme ju veľmi privítali do našej rodiny, aby u nás pracovala. To znamená, náš vzťah k týmto ľuďom je pozitívny už teraz a o tom, nebudem ich menovať práve preto, aby sme si nerobili z toho nejakú zbytočnú reklamu, ale je to fakt, ktorý naozaj existuje. A z môjho pohľadu je veľmi dôležité, pretože boli tam tie témy o štátnych vyznamenaniach a podobných veciach, zo sto prípadov, zo sto upozornení, ak je relevantný, ak sú relevantné dve, tak je to veľmi dobré. Najväčší problém týchto zákonov spočíva v tom, aby ste dokázali oddeliť zrno od pliev. Poviem jeden známy bonmot, ktorý používa už súčasný český prezident pán Zeman, ktorý hovorí, že: „Žurnalisté dokážou nejkvalitněji oddelit zrno od plev a pak otisknout plevy.“ A je veľmi dôležité, aby v našom prípade sme neprišli k prípadu, ktorý, častokrát viete, že kverulanti, ako ich nazvem, svoj osobný problém chcú riešiť cez sťažnosť smerom či k svojim nadriadeným, alebo k svojim dokonca rovnocenným kolegom, ktorých by chceli, ja neviem, dokonca poznáme prípady, kedy len preto, lebo kolega s podobným vzdelaním, ale výkonnejší má vyšší plat, tak za každú cenu ho vlastne chceli utopiť s vymýšľanými vecami a zo sto anonymov sa hádam aspoň jeden chytí. A vašou úlohou je oddeliť toto zrno od pliev a to je veľmi náročná práca. Každý deň sa s ňou stretávame a máme na to špeciálne oddelenie, ktoré má osem ľudí, a nerobí nič iné, len sa snaží o to, aby sme neprehliadli skutočné oznámenie, lebo pri tej záplave tých vecí, ktoré riešia predovšetkým osobné problémy a častokrát možno aj nie úplne vyrovnanú osobnosť, sa môže stať, že sa zapletie skutočný návrh s upozornením na skutočný problém a niekto ho proste neuvidí, lebo ho bude považovať – či už podobnosťou mien, alebo niečím iným – za prípad, ktorý sme tu už mali 84-krát. Si spomeniete bombardovacieho deduška, ktorý ostreľoval ministerstvo vnútra parenými buchtami z vlastne vyrobeného stroja, to bolo v roku 2007 alebo ’8 a jeho prípad sťažnosti bol v tom, že v roku 1993 mu ukradli auto a v roku 1997 mu ho našli a vrátili, a teda sa sťažoval na to, že sme nevyriešili to, že mu prišlo domov v inej farbe, a teda že niekde došlo k nejakému pochybeniu v roku ’93 v niektorých orgánoch Policajného zboru. Čiže nás s tým konfrontovalo o 13 rokov napriek tomu, že vlastne ukradlo sa, našlo sa, nejaké pochybenie, ktoré vtedy asi zjavne nastalo pred trinástimi rokmi, v tom čase pred trinástimi rokmi, a my sme mu nevedeli vysvetliť, že mu nevieme pomôcť, pretože nikto z tých ľudí, ktorí pracujú, už nie sú v práci, sú dôchodcovia a nemáme tam vlastne archívy, vtedy boli úplne iné a dokonca už väčšina z nich ani neexistuje, keďže to nie sú dokumenty predmetom nejakej archívnej hodnoty, a neviete to tým ľuďom vysvetľovať. A preto hovorím, že sú prípady, ktoré vyzerajú na prvý pohľad ako kačka, tvária sa niekedy ako kačka, chcú chodiť ako kačka, ale nie sú kačka. Jednoducho musíte oddeliť a nesmieme sa nám stať, aby sme skutočný príbeh, ktorý skutočne poukazuje na korupciu, ktorý skutočne poukazuje na nehospodárne vynakladanie finančných prostriedkov alebo na zneužívanie právomoci verejného činiteľa, to je prípad učiteliek a to, keď si od nich riaditeľ berie. Ten prípad vyzerá veľmi jasne. Ak sú tam jasné svedecké výpovede, dôkazy, tam už môžete dopredu povedať, že nabrali odvahu a dokonca ich aj oceniť. U iných prípadov, do skončenia prípadu to nemôžete garantovať dopredu. A tá doba nebýva krátka, bohužiaľ. Ale nielen u nás, všade na svete sa tento proces trvá dlho. Preto musíte pristupovať k riešeniu týchto problémov trošku, by som povedal, realistickejšie a triezvejšie, aby naozaj tá funkčnosť bola, aby sme nenasľubovali hory-doly a nakoniec sme neboli schopní dať ani, ani kus hrudky zeme. Čiže z môjho pohľadu ten zákon si vyžadoval ešte aj to, pretože zasahuje mnoho rezortov, riadne – a bolo veľmi dlhé, kvalitné a s obrovským množstvom pripomienok – medzirezortné konanie. To je niečo, čo parlamentný návrh nemá, a preto sme od začiatku, dva roky predtým tvrdili, že ten zákon prichádza prípravou, hovoril som, že máme už niektoré časti hotové, že sa zdokonaľuje a že ho podám potom, čo budú hotové zákony volebného typu. A to sa aj stalo. Čiže slovo záväzok, ktorý som som dal nám v marci 2012, keď sme vstupovali do vlády, že v týchto troch kolách budeme zákony predkladať a po troch... (reakcia z pléna), tenkým to máš napísané, nevedel som to čítať, čiže faktom zostáva, že tak ako som to sľúbil v tom, na jar v roku 2012, tak sa to aj deje. Ak je to o dva mesiace neskôr, je to hlavne kvôli tomu, že tie zákony predchádzajúce boli mimoriadne náročné a samotné ich prerokovávanie bolo niekoľko mesiacov. Napriek tomu ďakujem za vašu snahu, ktorú ste robili. Po tom, čo ste zákon pripravili, aspoň mám istotu, že ste vnorený do tej problematiky a v tom druhom čítaní to bude veľmi kvalitná diskusia. Ďakujem pekne. (Potlesk.)